Ind vs Aus: टीम इंडिया की 'दीवार' चेतेश्‍वर पुजारा ने लगाया सीरीज में दूसरा शतक, हासिल की यह उपलब्धियां  
पुजारा ने मेलबर्न में 106 रन की पारी खेली
सीरीज में यह उनका दूसरा शतक है
विदेशी मैदानों पर 2000 रन पूरे किए
ऑस्‍ट्रेलिया के खिलाफ मेलबर्न टेस्‍ट (Melbourne Test) में टीम इंडिया (Team India)की 'दीवार' कहे जाने वाले चेतेश्‍वर पुजारा (Cheteshwar Pujara) ने बेहतरीन शतकीय पारी खेली. बॉक्सिंग डे टेस्‍ट (Boxing Day Test)के दूसरे दिन आज नाथन लियोन की गेंद पर चौका जमाते हुए पुजारा तिहरी रनसंख्‍या तक पहुंचे. मौजूदा टेस्‍ट सीरीज में उनका यह दूसरा और कुल मिलाकर 17वां शतक रहा. अपनी 106 रन की पारी के दौरान पुजारा ने 319 गेंदों का सामना किया और 10 चौके लगाए. उन्‍हें लंच के बाद ऑस्‍ट्रेलियाई तेज गेंदबाज पैट कमिंस ने बोल्‍ड किया. पुजारा का ऑस्‍ट्रेलिया के खिलाफ टेस्‍ट क्रिकेट में यह चौथा शतक रहा. यह ऑस्‍ट्रेलिया के खिलाफ उसकी धरती पर किसी भारतीय बल्‍लेबाज का तीसरा सबसे धीमा शतक रहा. पुजारा 280 गेंदों में शतक तक पहुंचे.
Ind vs Aus: भारतीय टीम की 31 रन की जीत में पुजारा ने किया यह बड़ा कारनामा...
Oh what a feeling!
17th Test ton for @cheteshwar1#TeamIndia#AUSvINDpic.twitter.com/1RIaLiJa4W
ऑस्‍ट्रेलिया के खिलाफ शतक बनाते हुए उनसे अधिक गेंदें सुनील गावस्‍कर और रवि शास्‍त्री ने ही खेली है. सुनील गावस्‍कर ने वर्ष 1985 में ऑस्‍ट्रेलिया के खिलाफ एडिलेड टेस्‍ट में 286 गेंदों पर शतक बनाया था जबकि मौजूदा भारतीय टीम के कोच रवि शास्‍त्री ने वर्ष 1992 में सिडनी टेस्‍ट में 307 गेंदों पर शतक पूरा किया था. पुजारा इस समय सीरीज में दोनों टीमों की ओर से सबसे ज्‍यादा रन बनाने वाले बल्‍लेबाज हैं. वे अब तक इस सीरीज में 328 रन बना चुके हैं. यह रनसंख्‍या दोनों टीमों की ओर से सर्वाधिक है.
 
पुजारा बॉक्सिंग डे टेस्‍ट में मेलबर्न में शतक बनाने वाले पांचवें भारतीय बल्‍लेबाज हैं. उनसे पहले सचिन तेंदुलकर (116 रन, वर्ष 1999), वीरेंद्र सहवाग (195 रन, वर्ष 2003), विराट कोहली (169 रन, वर्ष 2014) और अजिंक्‍य रहाणे (147 रन, वर्ष 2014) यह उपललब्धि हासिल कर चुके हैं. अपनी इस पारी के दौरान पुजारा ने विदेशी मैदानों पर 2000 रन के आंकड़े को भी पार  किया. वे टेस्‍ट क्रिकेट में अब तक पांच हजार से अधिक रन बना चुके हैं. भारतीय टीम ने टेस्‍ट के दूसरे दिन आज दो विकेट पर 215 रन से आगे खेलना शुरू किया था. पहले दिन की समाप्ति पर विराट 47 और पुजारा 68 रन बनाकर नाबाद थे.